Il-Masterplan għal Paceville huwa mifrux fuq medda kbira ta' art. Għax Paceville tmiss ma' Pembroke, mas-Swieqi u anke ma' San Ġiljan. Imma għandha ukoll biċċa kosta twila ġmielha, li skond minn fejn tibda tkejjilha tista' ġġebbed bejn tlieta u erbgħa kilometri. Il-pjan jgħidilna li ser ikun possibli li tippassiġġa mal-kosta kollha. Imma r-realtà hi li kosta kollha ta' Paceville hi mimlija konċessjonijiet li l-Gvern tul is-snin ta lill-privat għan-negozju, prinċipalment negozju konness mal-baħar jew mal-lukandi. Waqt il-laqgħa ta' nhar l-Erbgħa tal-Kumitat Parlamentari tal-Ambjent u l-Ippjanar, id-Dipartiment tal-Propjetà tal-Gvern ippreżenta pjanta li turi il-propjeta kollha li għandu l-Gvern f'Paceville, biċċa waħda tmiss ma l-oħra. F'xi każi l-pjanta turi bejn 4 metri u 5 metri mill-kosta l-ġewwa li huma riżervati għall-aċċess tal-pubbliku, għalkemm ħafna drabi m'huwiex ċar kif dawn il-passaġġi riżervati għalina lkoll tista' tasal għalihom. F'Mejju li għadda b'vot unanimu l-Parlament approva emendi għall Kodiċi Civili li permezz tagħhom ġie ċċarat li l-kosta hi propjetà pubblika. Jiġifieri din hi tagħna lkoll. Mill-inqas sa 15-il metru l-ġewwa minn fejn iħabbat il-baħar. Imma fejn il-mewġ jibqa' dieħel iktar il-ġewwa, il-15-il metru jiżdiedu ukoll, skond is-saħħa tal-baħar. Is-serjetà kienet titlob li billi l-ewwel abbozz tal-Master Plan ta' Paceville ġie ippubblikat għall-konsultazzjoni pubblika bosta ġimgħat wara li l-Parlament esprima ruħu b'mod tant ċar, dan kellu jagħti kaz b'serjeta kbira ta' dak li ddeċieda l-Parlament. Id-deċiżjoni tal-Parlament dwar il-kosta u l-art ta' mal-plajja tfisser ħafna iktar minn sempliċi passaġġ fejn jgħaddu n-nies. Imma sfortunatament, il-konsulenti li fasslu l-Master Plan ma fehmu xejn minn dan u minflok ma fittxew kif ser jgħaddu lura lin-nies it-tgawdija ta' partijiet ikbar mill-kosta qed jipproponulna li jkompli r-renju tal-konkos u l-azzar bi blokki għoljin tletin sular li jistgħu jinbnew viċin tal-kosta. Issa jew hemm min ma jafx x'inhu jagħmel inkella qed jippruvaw jgħaddu lil kulħadd biż-żmien. Għax jekk il-Parlament qed jaqbel magħna u qiegħed jgħidilna li l-kosta hi tagħna lkoll, kif jiġu dawn il-konsulenti tal-Awtorità tal-Ippjanar jgħidulna li din ser jibqgħu jgawdu minnha l-ftit, biex fiha tibqa' issir l-adorazzjoni tat-torrijiet? pubblikat f'Illum : 16 t'Ottubru 2016